LIETUVOS BANKO TEISĖS IR LICENCIJAVIMO DEPARTAMENTAS
Adresatams pagal sąrašą	Nr. Reg. numeris
DĖL LIETUVOS BANKO VALDYBOS NUTARIMO PROJEKTO DERINIMO

Lietuvos bankas parengė ir teikia derinti Lietuvos banko valdybos 2015 m. kovo 26 d. nutarimo Nr. 03-34 „Dėl valdymo įmonių nuosavų lėšų dydžio apskaičiavimo taisyklių ir nuosavų lėšų reikalavimų ataskaitų formų patvirtinimo“ pakeitimo projektą (toliau – Projektas).

Projekto parengimo tikslai

Projektas parengtas siekiant paprastinti valdymo įmonių nuosavų lėšų reikalavimus.

Projektu siūloma, kad valdymo įmonių nuosavas lėšas sudarytų didesnis iš šių dydžių – pradinio kapitalo reikalavimas arba pridėtinių nuosavų lėšų dydis, kurie užtikrintų, kad valdymo įmonės turėtų pakankamai nuosavų lėšų saugiam ir patikimam veikimui ir rizikoms padengti. Siūloma atsisakyti nuosavų lėšų poreikio skaičiavimo, kurį sudaro kredito ir gautinų sumų, atsiskaitymų, užsienio valiutos, biržos prekių ir operacinė rizikos, kadangi šios rizikos valdymo įmonėms nėra esminės ar būdingos jų teikiamoms paslaugoms.

Pažymėtina, kad nuo 2022 m. sausio 4 d. Lietuvoje įsigaliojo naujas prudencinis režimas, skirtas finansų maklerio įmonėms, kurių teikiamos paslaugos savo esme yra panašios į valdymo įmonių teikiamas paslaugas. Vienas iš pagrindinių pakeitimų buvo tai, kad atsisakyta nuosavų lėšų poreikio skaičiavimo remiantis kredito įstaigoms (CRR pagrįsta praktika), ir sukurtas naujas režimas pagrįstas rizikos klientams, rinkai ir įmonei skaičiavimu.

Nuosavų lėšų skaičiavimas remiantis CRR pagrįsta praktika taikomais metodais neatspindi valdymo įmonių veiklos pobūdžio, netinkamas valdymo įmonių mastui, kuris nekelia sisteminės rizikos, todėl yra pernelyg sudėtingas ir neproporcingas.

Todėl siekiant sukurti paprastesnį, valdymo įmonių veiklai būdingą nuosavų lėšų reikalavimo tvarką, siūloma keisti nuosavų lėšų skaičiavimo reikalavimus suvienodinant rinkos praktiką tarp skirtingų, tačiau panašia veikla užsiimančių, panašią riziką patiriančių rinkos dalyvių (t.y. finansų maklerio įmonių). Toks nuosavų lėšų reikalavimas būtų paprastesnis, tačiau atspindėtų specifines rizikas, kurias šios įmonės kelia investuotojams ar kitiems rinkos dalyviams ir užtikrintų valdymo įmonių sklandų veiklos nutraukimą likvidavimo atveju.

Atsižvelgiant į nuosavų lėšų reikalavimų pakeitimus, keičiamos ir nuosavų lėšų ataskaitų formos.

Projektą parengė Lietuvos banko Teisės ir licencijavimo departamento Teisės ir teisėkūros skyriaus vyriausioji specialistė Romena Urbonaitė.

Projektas skelbiamas Lietuvos Respublikos Seimo kanceliarijos teisės aktų informacinėje sistemoje (toliau – TAIS).

Prašome pastabas ir pasiūlymus dėl Projekto Lietuvos bankui pateikti per TAIS arba elektroniniu paštu Projekto rengėjui iki 2022 m. rugpjūčio 31 d.

PRIDEDAMA:

1.	Lietuvos banko valdybos 2015 m. kovo 26 d. nutarimo Nr. 03-34 „Dėl valdymo įmonių nuosavų lėšų dydžio apskaičiavimo taisyklių ir nuosavų lėšų reikalavimų ataskaitų formų patvirtinimo“ pakeitimo projektas, 3 lapai;

Romena Urbonaitė, tel. (8 668) 77 039, el. p. rurbonaite@lb.lt